# Torneig d'escacs de Nova York de 1924

El Torneig internacional de Nova York 1924 fou un torneig d'escacs, considerat per moltes fonts com l'esdeveniment escaquístic més fort celebrat mai als Estats Units.
Hi participaren el Campió del món regnant, José Raúl Capablanca, el seu predecessor Emanuel Lasker, el futur campió del món Aleksandr Alekhin, el campió estatunidenc Frank Marshall, i set altres jugadors d'entre els més forts del moment.

## Format i història

El torneig, que es jugava en format lliga de tots contra tots a doble volta, es disputà entre el 6 de març i el 18 d'abril als locals de l'Alamac Hotel de Nova York.
Hi havia molta expectació pel resultat de la contesa entre el nou campió Capablanca i l'excampió Lasker, que es trobaven per primer cop després del matx de L'Havana de 1921. La victòria de Lasker confirmà l'opinió, força generalitzada, especialment a Europa, que Lasker era encara més fort que Capablanca en el joc del torneig, a despit de la derrota al campionat del món.
En aquest torneig, Capablanca hi va patir la primera derrota (després de vuit anys invicte), a mans de Richard Réti, però va tenir la satisfacció d'infligir l'única derrota de Lasker al torneig. Réti també va guanyar el 1r premi de bellesa per la seva partida contra Iefim Bogoliúbov.
El campió, Lasker, va guanyar 1.500 dòlars pel primer lloc i una compensació addicional per les despeses i dificultats del seu viatge. Capablanca va guanyar 1.000 dòlars en premis i una compensació addicional també.

## Taula del torneig

    Nova York 1924 # Jugador País 1 2 3 4 5 6 7 8 9 10 11 Total 1Emanuel Lasker Alemanya½01½½1111111½1½1½11116 2José Raúl Capablanca Cuba½1½½½½01½111111½½1½1 14.5 3Aleksandr Alekhin França0½½½½½101½½½½½11½½1112 4Frank James Marshall Estats Units½0½½½½½10½01½0½11½1111 5Richard Réti Txecoslovàquia001001½0½½011110101110.5 6Géza Maróczy Hongria00½00½1½½½01½½11½11010 7Iefim Bogoliúbov Unió Soviètica0000½½1010100111½1019.5 8Savielly Tartakower Polònia½000½½½100½½1010½0½18 9Frederick Yates Anglaterra½00½00½00100000111½17 10Edward Lasker Estats Units½0½0½½0½01½0½0½1000½6.5 11Dawid Janowski França00½00000000110½0½01½5

## Rècord mundial de simultànies a la cega

El 27 d'abril Alekhin va intentar batre el rècord de simultànies simultànies a la cega, que tenia fins llavors l'hongarès Gyula Breyer amb 25 partides (Kaschau 1921). A tal efecte, als locals de l'Alamac Hotel va jugar contra vint-i-sis rivals, molts dels quals tenien nivell de mestre.
L'actuació va ser dirigida per Geza Maróczy, qui també va fer d'anunciador de moviments al costat de Norbert Lederer. L'exhibició va començar a les dues de la tarda i va acabar, després de 12 hores, a les dues de la matinada.
El resultat final fou de (+16 – 5 = 5). Alekhin va perdre amb Isaac Kashdan, Albert Pinkus (un dels més forts jugadors locals a Nova York), Mark Peckar, Joseph Saltzmann i M.B. Downs; entaulà amb J.C. Meyers, Erling Tholfsen, J.H. Friedman, Lloyd Garrison i Max Kleiman; guanyà a Hermann Steiner (un dels més forts jugadors estatunidencs), Milton Pinkus, S. Hecht, Alfred Berman, Meyer Schleifer, A.H. Pearlman, M. Monsky, E. Nebolsine, C.O. Terwilliger, A.B. Yurka, A. Friemann, K. Friedberg, Dr. Augustus Kahn, Louis Millstein, M. Yaeger i Norman Light. Amb aquesta exhibició, Alekhin va passar a ostentar a partir d'aquell moment la condició de recòrdman mundial de simultànies a la cega.

## Referències

* ↑ Harry Golombek: The Penguin Encyclopedia of Chess, Penguin Books 1981, pàg. 305.
* 1 2 3 Mayer, Frank. «New York 1924». tabladeflandes.com. [Consulta: 24 abril 2020].

## Enllaços externs

* Torneigs de Nova York 1889 i 1924 Arxivat 2008-06-19 a Wayback Machine. (anglès) [Consulta: 29 gener 2010]
* Taula del torneig de Nova York 1924 Arxivat 2008-01-28 a Wayback Machine. (italià) [Consulta: 29 gener 2010]